Keskelle Tampereen Kalevaa nousee kolme uutta kerrostaloa – Suunnitelmissa myös uusi koulu ja päiväkoti

Tampereen Kalevan kaupunginosaa täydennysrakennetaan nyt vauhdikkaasti. Viime kesänä puretun Pellervon koulun tontille ja lähiympäristöön on tulossa muun muassa uusia asuinkerrostaloja, päiväkoti ja koulu. Yhdyskuntalautakunta hyväksyi asemakaavaehdotuksen nähtäville marraskuussa ja esittää sitä nähtävillä olon jälkeen kaupunginhallituksen ja -valtuuston hyväksyttäväksi. Noin neljän hehtaarin suuruinen asemakaava-alue sijaitsee kolmen kilometrin päässä ydinkeskustasta Pellervon puiston tuntumassa. 230 asukasta Pellervon koulun tontille tulisi kolme 6–7-kerroksista asuinkerrostaloa, joihin mahtuisi uusia asukkaita noin 230. Pellervon koulun pihalla on nyt siirtokelpoinen päiväkotirakennus. Uusi päiväkoti- ja koulurakennus tulisi Pellervon koulun tontin itäpuolelle. Viitesuunnitelmissa on laskettu, että päiväkodissa voisi olla paikka 160 lapselle ja koulussa paikka 150 esi- ja alakoululaiselle. Rakennus olisi korkeintaan 2–3-kerroksinen. Kaava-alueeseen myös kuuluvalla Tampereen seudun ammattioppilaitoksen (Tredu) tontilla sijaitsee vuonna 1965 valmistunut entinen kauppaoppilaitoksen rakennus, joka suojellaan, koska sitä pidetään maakunnallisesti merkittävänä rakennettuna kulttuuriympäristönä. Kaavaehdotus mahdollistaa laajennusosan rakentamisen oppilaitoksen länsipuolelle. Kaavassa huomioidaan koulu- ja päiväkotirakennuksen sekä oppilaitoksen pysäköinti sekä saatto- ja huoltoliikenne. Asuinkerrostalojen 80 pysäköintipaikkaa tulisi kahteen tasoon rakennusten viereen. Muuten alue tukeutuu voimakkaasti joukkoliikenteeseen, sillä vuonna 2021 raitiovaunut pysähtyvät muutaman sadan metrin päähän rakennettavalle pysäkille. Taloyhtiö huolissaan Asemakaavaluonnoksesta jättivät mielipiteitä muun muassa läheiset taloyhtiöt. Mielipiteissä otettiin kantaa esimerkiksi asuinrakennusten kerroslukuun, kokoon ja sijoitteluun sekä täydennysrakentamisen aiheuttamaan liikennemäärään lähikaduilla. Ainakin osa Lemminkäisenkadulla sijaitsevan taloyhtiön asukkaista on huolissaan erityisesti Pellervon koulun paikalle suunnitellusta seitsemänkerroksisesta kerrostalosta. Asukkaat ovat huolissaan siitä, että rakennus varjostaisi nykyisiä taloja.